P. Prokopovič, minister dopravy, pôšt a telekomunikácií SR: (2003-10-31):
Ďakujem pekne za slovo. Vážená pani podpredsedníčka Národnej rady, vážené pani poslankyne, vážení páni poslanci. Úloha novelizovať zákon č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov bola uložená uznesením vlády Slovenskej republiky, ktorým boli schválené prioritné úlohy vlády vyplývajúce z pravidelnej správy Európskej komisie o pripravenosti Slovenskej republiky na členstvo v Európskej únii. Predložený návrh novely patrí medzi eurozákony, ktorými sa aproximuje acquis communautaire z oblasti vzájomného uznávania odborných kvalifikácií profesie architekt vo vzťahu k oblasti Slobodný pohyb osôb. Novelizáciou príslušných ustanovení sa implementujú požiadavky vyplývajúce najmä zo Smernice rady č. 384/1985 z 10. júna 1985 o vzájomnom uznávaní diplomov, osvedčení a iných dokladov o vzdelaní v oblasti architektúry a o opatreniach na uľahčenie účinného uplatňovania práva usadiť sa a slobody poskytovania služieb. V záujme splnenia záväzkov Slovenskej republiky súvisiacich so vstupom do Európskej únie je nevyhnutné, aby predložený návrh zákona, výslovne sledujúci dosiahnutie zhody vnútroštátnej právnej úpravy v uvedenej oblasti s právom Európskej únie, urýchlene vstúpil do platnosti, nakoľko podľa vyjadrenia Európskej komisie DG Mart na technickom stretnutí, ktoré sa konalo dňa 24. 6. 2003 v Bruseli, transpozícia acquis v tejto oblasti môže dosiahnuť stupeň úplnosti len po prijatí potrebnej legislatívy v Národnej rade Slovenskej republiky, pričom predmetný návrh zákona bol vo všeobecnosti hodnotený ako dobrá zmena. Predložený návrh zákona bol v auguste tohto roku prerokovaný vo vláde Slovenskej republiky a jej pripomienky boli do návrhu zapracované. Na základe konštatovaní, ktoré vyplynuli z prerokovania jeho predmetu na expertnom stretnutí v oblasti vzájomného uznávania odborných kvalifikácií v júni 2003 v Bruseli a pri Misii Európskej komisie v Bratislave dňa 12. septembra 2003 bolo potrebné v návrhu zákona doplniť transpozičný odkaz, to znamená informáciu o právnych predpisoch ES prevzatých do zákona transponovať judikatúru Európskeho súdneho dvora, doplniť znenie prílohy aj o zoznam diplomov, osvedčení a iných dokladov o vzdelaní platných v prístupových krajinách a deklarovať povinnosť Ministerstva výstavby a regionálneho rozvoja Slovenskej republiky oznamovať tieto doklady a najmä ich zmeny členským štátom a Európskej komisii. V rámci prerokovania návrhu zákona vo výboroch Národnej rady Slovenskej republiky ministerstvo pripravilo návrhy obsahujúce uvedené potrebné zmeny a doplnenia, ktoré výbory Národnej rady prostredníctvom poslancov ako pozmeňujúce návrhy akceptovali a schválili. Vzhľadom na tieto skutočnosti vás, vážené pani poslankyne a vážení páni poslanci, v mene svojho kolegu žiadam o podporu a schválenie predloženého návrhu zákona ako dôležitého právneho predpisu plniaceho záväzky Slovenskej republiky voči Európskej únii podľa prístupovej zmluvy. Ďakujem za pozornosť. Pani podpredsedníčka, skončil som úvodné slovo. Z. Martináková, podpredsedníčka NR SR: Ďakujem, pán minister. Dávam slovo spoločnému spravodajcovi z výboru pre hospodárstvo, privatizáciu a podnikanie pánovi poslancovi Marošovi Kondrótovi, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru.